<classify> WANAOSHIRIKI kampeni ya kupinga mimba za utotoni wamesema upo umuhimu mkubwa wa kuweka mikakati ya kuzuia mimba za utotoni kwa kuhamasisha jamii hasa zilizo pembezoni kujenga shule shikizi.Wamesema mimba nyingi za utotoni zinasababishwa na umbali mkubwa wanaotembea wanafunzi kufuata elimu.Stella Madelemu ambaye ni mwelimisha rika alisema hayo juzi alipokuwa akizungumza na mwandishi wa gazeti hili juu ya mikakati ya kuzuia mimba za utotoni.Mbali na Stella, mwelimisha rika mwingine, Maganga Issa, naye alisema watoto wengi wanashindwa kufikia ndoto zao kutokana na kuwa na malezi duni na hivyo kujikuta wanashawishika kujihusisha na wanaume.Alitaka elimu ya afya ya uzazi kutolewa na wazazi kukumbushwa wajibu wao wa kuhudumia watoto wao.Aidha, aliwataka watoto kujifunza kukataa kuozeshwa katika umri wa chini ya miaka 18.Pamoja na waelimisha rika hao, wanafunzi waliohojiwa walikiri kwamba umbali wa shule ni kikwazo huku maisha ya kubahatisha yakiwaingiza katika majaribu makubwa.Katika kipindi cha miezi mitatu ya kumalizia mwaka jana, wilaya ya Chamwino imeripoti matukio 80 ya ukatili wa kijinsia dhidi ya wasichana na wanawake.Ofisa Maendeleo wa Chamwino, Sophia Swai alisema kutokana na baadhi ya maeneo watoto hutembea kilomita 15 kufika shuleni ipo haja ya kuwa na shule shikizi, kwani watakuwa karibu na hivyo kukosa mawazo ya kufanya ujinga kurahisisha maisha.Alitolea mfano kwamba maeneo ya Mseche na Wezaa yaliyopo Mlowa Bwawani na vitongoji vyake viko mbali na shule kiasi cha takribani kilomita 15 kutoka shuleni na wanafunzi hawasomi kabisa. Huko ndio kwenye mimba za utotoni nyingi, watu wengi hawajapata fursa ya kwenda shule kabisa, alisema.Alisema mojawapo ya kazi zinazofanywa na mashirika ya utoaji elimu rika kunamfanya kijana ajitambue na huo ndio mtaji mkubwa katika wilaya hiyo. Sisi tumeona kuwa ni fursa kwani hufundisha watoto namna ya kujitambua, mtoto aweze kusema hapana na aweze kujitetea na kujieleza, alisema.Aidha anasema wameanza mikakati ya kuweka hosteli katika maeneo mbalimbali ili kuhakikisha watoto wa kike wanakaa shuleni ili kupunguza tatizo. Alisema katika mkakati huo shule tano zitakuwa na mabweni ambazo ni Mpwayungu, Mlowa barabarani, Mvumi misheni, Chilonwa na Itiso.Tanzania ni miongoni mwa nchi zenye viwango vya juu vya ndoa za utotoni duniani kwa wastani wa karibu wasichana wawili kati ya watano kuolewa kabla ya kufika miaka 18, karibu asilimia 37 ya wanawake wenye umri wa miaka 20 hadi 24 waliolewa, wamewekwa kinyumba kabla ya kufikisha miaka 18.  <topic>: KITAIFA 